b'\n_START_ARTICLE_\nRegistracijske oznake za cestna vozila v Nem\xc4\x8diji\n_START_PARAGRAPH_\nNem\xc5\xa1ke tablice za cestna vozila (nem\xc5\xa1ko Kfz-Kennzeichen ali tudi Nummernschild) prikazujejo, kje je bilo registrirano cestno vozilo, na katerem so name\xc5\xa1\xc4\x8dene. \xc4\x8ce nekdo v Nem\xc4\x8diji spremeni stalno bivali\xc5\xa1\xc4\x8de ali kupi nov avtomobil, mora kupiti tudi nove tablice z avtomobilskimi oznakami. Tablice veljajo celo leto od dveh do enajst mesecev, kar omogo\xc4\x8da, da se lahko zamenjujejo na razli\xc4\x8dnih tipih vozil. Leta 2007 so nove tablice stale pribli\xc5\xbeno 30 \xe2\x82\xac, pristojbine deregistracije starih in registracije novih tablic pa so bile od 10 do 40 \xe2\x82\xac. \xc4\x8ce vozilo zamenja lastnika za stalno (se proda), in, \xc4\x8de ostane v istem obmo\xc4\x8dju, lahko oznaka ostane enaka. Za spremembo oznak veljajo dodatne registracijske pristojbine._NEWLINE_Sedanje tablice so v uporabi od leta 1994. Besedilo je izpisano \xc4\x8drno na beli podlagi s pisavo FE-Schrift, ki je posebej zasnovana, da ote\xc5\xbei prirejanje \xc5\xa1tevilk in \xc4\x8drk. Kakor na mnogih tablicah za dr\xc5\xbeave znotraj Evropske unije modra oznaka na levi prikazuje okraj\xc5\xa1ano mednarodno avtomobilsko oznako dr\xc5\xbeave, izpisano v belem (za Nem\xc4\x8dijo \xc2\xbbD\xc2\xab\xc2\xa0(Deutschland)). Nad oznako je Evropska zastava (12 zlatih zvezd v krogu na enaki modri podlagi).\n_START_SECTION_\nOznaka regije\n_START_PARAGRAPH_\nMednarodni avtomobilski oznaki sledi eno-, dvo- ali tri\xc4\x8drkovna okraj\xc5\xa1ava, ki predstavlja mesto ali regijo, kjer je vozilo registrirano. Za velika mesta, kot je na primer Berlin, veljajo eno\xc4\x8drkovne oznake (\xc2\xbbB\xc2\xab). Te \xc4\x8drke so po navadi enake nem\xc5\xa1kim okro\xc5\xbejem. V nekaterih primerih imata urbano okro\xc5\xbeje in okoli\xc5\xa1ko neurbano okro\xc5\xbeje enako \xc4\x8drkovno okraj\xc5\xa1avo. V tak\xc5\xa1nih primerih je \xc5\xa1tevilo nadaljnjih \xc4\x8drk in \xc5\xa1tevk po navadi razli\xc4\x8dno. Urbano okro\xc5\xbeje Straubinga (SR) ima eno \xc4\x8drko za kodo (SR - A 123). Okoli\xc5\xa1ko okro\xc5\xbeje Straubing-Bogen ima dve \xc4\x8drki (SR - AB 123)._NEWLINE_Najve\xc4\x8dja mesta imajo v splo\xc5\xa1nem eno\xc4\x8drkovno okraj\xc5\xa1avo (\xc2\xbbA\xc2\xab\xc2\xa0- Augsburg, \xc2\xbbB\xc2\xab\xc2\xa0- Berlin, \xc2\xbbC\xc2\xab\xc2\xa0- Chemnitz, \xc2\xbbD\xc2\xab\xc2\xa0- D\xc3\xbcsseldorf, \xc2\xbbE\xc2\xab\xc2\xa0- Essen, \xc2\xbbF\xc2\xab\xc2\xa0- Frankfurt ob Majni, \xc2\xbbG\xc2\xab\xc2\xa0- Gera, \xc2\xbbH\xc2\xab\xc2\xa0- Hannover, \xc2\xbbJ\xc2\xab\xc2\xa0- Jena, \xc2\xbbK\xc2\xab\xc2\xa0- K\xc3\xb6ln,  \xc2\xbbL\xc2\xab\xc2\xa0- Leipzig, \xc2\xbbM\xc2\xab\xc2\xa0-, M\xc3\xbcnchen, \xc2\xbbN\xc2\xab\xc2\xa0- N\xc3\xbcrnberg, \xc2\xbbP\xc2\xab\xc2\xa0- Potsdam, \xc2\xbbR\xc2\xab\xc2\xa0- Regensburg, \xc2\xbbS\xc2\xab\xc2\xa0- Stuttgart, \xc2\xbbW\xc2\xab\xc2\xa0- Wuppertal, \xc2\xbbZ\xc2\xab\xc2\xa0- Zwickau), ve\xc4\x8dina drugih okro\xc5\xbeij pa ima dvo- ali tri\xc4\x8drkovne.\n_START_SECTION_\nNalepki tehni\xc4\x8dnega pregleda in zvezne de\xc5\xbeele\n_START_PARAGRAPH_\nMed oznako regije ter kombinacijo \xc5\xa1tevilk in \xc4\x8drk stojita dve nalepki. Zgornja prikazuje datum naslednjega tehni\xc4\x8dnega pregleda, in sicer je leto napisano v sredini nalepke (poleg tega je od leta odvisna tudi njena barva), mesec pa je obrnjen navzgor. \xc4\x8crna oznaka okoli \xc5\xa1tevilke 12 policiji omogo\xc4\x8da na daljavo prebrati mesec izteka veljavnosti. Pred letom 2010 sta se lo\xc4\x8deno izdajali nalepki tehni\xc4\x8dnega pregleda in pregleda emisij, pri \xc4\x8demer je bila slednja name\xc5\xa1\xc4\x8dena na sprednji, prva pa na zadnji strani vozila, dokler ni pregled emisij postal del splo\xc5\xa1nega tehni\xc4\x8dnega pregleda. Spodnja nalepka nosi grb in ime zvezne de\xc5\xbeele, v kateri se nahaja regija registracije, ter ime regije ali mesta. (Nekatere tablice, na primer vozil zvezne policije, namesto grba de\xc5\xbeele nosijo dr\xc5\xbeavni grb.) To je pe\xc4\x8dat, ki potrjuje veljavnost registracije. Ob deregistraciji je pe\xc4\x8dat zdrgnjen s tablice.'